Prinsesse Thyra (1853-1933)

Prinsesse Thyra af Danmark (29. september 1853 – 26. februar 1933) var en dansk prinsesse, der var yngste datter af Christian 9. og Dronning Louise. I 1878 blev hun gift med Ernst August, Hertug af Cumberland og tronprætendent til Kongeriget Hannover. 

Thyra var søster til Frederik 8., Alexandra af Danmark, Georg 1. af Grækenland, Kejserinde Dagmar af Rusland og prins Valdemar.

Barndom og ungdom 

Prinsesse Thyra blev født den  i Det Gule Palæ ved siden af Amalienborg i København. Hun var det næstyngste barn og den yngste datter af den daværende Prins Christian (den senere Christian 9.) og Louise af Hessen-Kassel. Hun blev født blot to måneder efter, at hendes fader var blevet gjort til arving til Danmarks trone ved Tronfølgeloven i 1853. Hun blev døbt med navnene Thyra Amelie Caroline Charlotte Anne, og til daglig var hun kendt under navnet Thyra.

Thyra havde fem søskende: Prins Frederik (der efterfulgte deres far som konge af Danmark), Prinsesse Alexandra (der blev gift med Edvard 7. af Storbritannien), Prins Vilhelm (der blev konge af Grækenland som Georg 1.), Prinsesse Dagmar (der som Maria Fjodorovna blev gift med Alexander 3. af Rusland) og Prins Valdemar.

Thyra var som barn køn, livlig og munter og havde som sine søskende hang til spilopper. Christian 9. kaldte hende senere for sin gode datter, og hun var populær og afholdt på grund af sin blide og milde natur både af danskerne og af hele sin familie. Hun var den mindst ambitiøse og udfarende af søstrene. Som barn og ung så hun sine ældre søskende opnå høje stillinger i udlandet, og hun besøgte dem tit i deres nye hjem. Hun blev konfirmeret den 27. maj 1870 i Christiansborg Slotskirke af Sjællands biskop Hans Lassen Martensen.

Det medvirkede til hendes popularitet, at hun var den yngste kongedatter og den sidste af prinsesserne, der forlod Danmark. Hun var den i familien, der havde det bedste forhold til svigerinden Lovisa af Sverige, som ikke var særlig populær. 

Thyra fik en del ægteskabstilbud blandt andet fra den meget ældre kong Vilhelm 3. af Holland, som dog blev anset for alt for gammel. Der var en overgang tale om et ægteskab mellem hende og Dronning Victoria af Storbritanniens søn Prins Arthur. Det var dronning Louise imod.

Historien om Thyras uægte barn 
Prinsesse Thyra skulle omkring 1871 have forelsket sig i Vilhelm Marcher, en ung officer ved hoffet. Det hed sig, at forholdet endte med graviditet. Det var en stor skandale og Marcher hængte sig 2. januar 1872. 

Det blev i familien besluttet, at hun skulle føde barnet i hemmelighed hos sin broder kong Georg 1. i Athen under en længere udlandsrejse. Under opholdet i Athen blev det bekendtgjort, at Thyra var blevet ramt af gulsot og behøvede længere tids hvile. Her fødte hun ved juletid 1871 en datter, som blev bortadopteret til et dansk ægtepar. 

Historien er aldrig bekræftet af hoffet.

Ægteskab 

I 1878 blev hun i København i Christiansborg Slotskirke gift med Hertug Ernst August af Cumberland, arvingen og den tidligere kronprins af Kongeriget Hannover, der var blevet annekteret af Preussen i 1866. Prinsesse Thyra havde i en årrække kendt Ernst August, der var dronning Louises kandidat til en brudgom. Enkedronning Caroline Amalie dukkede overraskende op til hendes bryllup.

Brylluppet blev brugt af Preussen til at ophævelse Pragfredens berømte paragraf 5, og derved svandt håbet om at vinde noget af Slesvig tilbage til Danmark. Preussen var irriteret over ægteskabet, fordi Ernst August var anti-preussisk efter Preussens anneksion af Hannover efter den Preussisk-østrigske krig i 1866. Ægteskabet gav anledning til diplomatiske forviklinger med Tyskland, og parret forlod Danmark hurtigt efter brylluppet.

Senere liv 
 
Efter brylluppet tog parret ophold i Gmunden i Østrig, hvor Thyra boede resten af livet på det store Schloss Cumberland, Hannoveranernes familiesæde i eksil. De havde desuden et palæ i Wien. I ægteskabet blev der født seks børn, tre sønner og tre døtre.

Ægteskabet blev forholdsvis lykkeligt til trods for Ernst Augusts vanskelige natur. 
I de senere år blev Thyra mere sørgmodig og havde hang til melankoli. Tilværelsen i Gmunden kunne godt blive for monoton, og Thyra fik i 1887 under sin sidste graviditet et regulært nervesammenbrud, der krævede længere tids behandling.

Thyra deltog lige som sine søskende i de kendte Fredensborg-dage, men ligeså ofte måtte hun blive hjemme, da hendes mand ikke brød sig om at rejse og ikke kunne undvære hende.
I de senere år fik hun ofte besøg i Gmunden af Christian 9. og af sin yngste bror, prins Valdemar.

Ligeledes var kejser Franz Joseph 1. af Østrig-Ungarn en hyppig gæst, ligesom Thyra og hendes mand ofte blev inviteret til kejserens selskaber i og uden for Wien. Kejseren var en gammel forbundsfælle af Hannover, og det venskabelige forhold bestod.

Under 1. Verdenskrig var hun på tysk side, hvilket hendes søskende dog aldrig regnede hende til last. 
Efter krigen og Ernst Augusts død besøgte hun atter Danmark.

Thyra døde i Gmunden i 1933.

Titler 
 1853-1858: Hendes højhed Prinsesse Thyra af Danmark
 1858-1878: Hendes kongelige højhed Prinsesse Thyra af Danmark
 1878-1919: Hendes kongelige højhed Kronprinsesse af Hannover, Hertuginde af Cumberland og Teviotdale
 1919-1933: Hendes kongelige højhed Kronprinsesse af Hannover

Anetavle 
Se Frederik 8.s anetavle.

Børn

Noter og henvisninger

Litteratur

Eksterne henvisninger 

Huset Hannover
Kongelige fra Hannover
Huset Glücksburg
Prinsesser fra Danmark
Danskere i 1800-tallet
Danskere i 1900-tallet
Personer fra København